
Бүген Татарстан Республикасы Рәисе Рөстәм Миңнеханов Түбән Кама муниципаль районында язгы кыр эшләренең барышы белән танышты.

Рөстәм Миңнеханов Түбән Кама районының авыл хуҗалыгы җирләрен вертолеттан карады, чәчү барышын бәяләде. Аны Татарстан Республикасы Премьер-министры урынбасары – Татарстан Республикасы авыл хуҗалыгы һәм азык-төлек министры Марат Җәббаров, Түбән Кама муниципаль районы башлыгы Рамил Муллин озата йөрде.

Аерым алганда, Түбән Кама районы башлыгы райондагы хәлнең тотрыклы булуын хәбәр итте. Төп чәчү эшләре соңгы стадиядә. Районда бүген 65 фермер хуҗалыгы эшли.

Рамил Муллин шулай ук районда төп макроикътисадый күрсәткечләр буенча уңай динамика булуын хәбәр итте. "Әлегә сәнәгатьтә, авыл хуҗалыгында үсеш белән барабыз, - диде ул. - Безнең төп авыл хуҗалыгы оешмалары да эшли. Хуҗалык итүнең урта һәм кече формалары да бар. Төп эшләр соңгы стадиядә. Югары маржиналь культуралар, рапс, кукуруз кала".

Татарстан Республикасы авыл хуҗалыгы һәм азык-төлек министры Марат Җәббаров хәбәр иткәнчә, Түбән Кама районы нәтиҗәлелек рейтингында икенче ел рәттән республика буенча 11 нче урында тора. Ул билгеләп үткәнчә, районда мөгезле эре терлек саны, шулай ук продуктивлыгы буенча аз гына булса да уңай динамика. Шәхси ярдәмче хуҗалыклар һәм крестьян-фермер хуҗалыклары буенча да уңай динамика.

Рөстәм Миңнеханов шулай ук Түбән Кама районы җирлекләре башлыклары һәм механизаторлары белән аралашты. Аерым алганда, Татарстан Рәисе авыл хуҗалыгы җитештерүчеләренең язгы кыр эшләрендә эшләүче хезмәт шартлары белән кызыксынды.

Моннан тыш, очрашуда сөтне сатып алу бәяләре мәсьәләсе күтәрелде. Рөстәм Миңнеханов хәбәр иткәнчә, авыл хуҗалыгы товарлары җитештерүчеләрен бу мәсьәлә борчый. Татарстан Рәисе билгеләп үткәнчә, бу мәсьәләне федераль дәрәҗәдә карарга әзерләр.
Рөстәм Миңнеханов Түбән Кама районы басуларында җирлек башлыклары һәм чәчү кампаниясендә эшләүче механизаторлар белән аралашты